
Szentéletű Kharitón hitvalló atyánk emléke.
A vasárnap esti alkonyati zsolozsmán
„Uram, tehozzád...” után
1. hang. Minta: Dicséretes vértanúk...
Mindenható Uram, * előbb igéddel és Szentlelkeddel mindent megalkottál, * és aztán teremtettél engem értelmes lénnyé, * hogy a te szent nevedet dicsőítsem, * és én ehelyett inkább rút dolgokkal gyaláztalak. *’ Ám te légy könyörületes, kérlek.
Ismerd föl szerencsétlen lelkem, * a te isteni nemességedet és enyészhetetlen hazádat, * és mindenképpen igyekezzél, * hogy jócselekedetekkel megszerezhesd azt! * Ne kábítson el a mulandók közül semmi! * A te helyed odafent van, * és a tested porrá lesz, *’ a silány a nemesebbet le ne győzze benned!
Rajta, szerencsétlen lelkem, forró könnyekkel közeledj a végtelen Jósághoz, * az ítélet előtt valld be minden tettedet, * engeszteld magaddal szemben, szerencsétlen a Teremtőt, * kérj bocsánatot tőle, *’ még mielőtt bezárná előtted az ajtót az Úr!
4. hang. Minta: Jelül rendelted...
A testi szenvedélyeket önmegtartóztatással * és állandó imádsággal megfékezted, * a cselszövő kígyót könnyeid áradatába fojtottad, * szerfölött kedvében jártál Istennek, * szentéletű Kharitón atya! * Azért mennyei kegyelmi ajándékokkal ékesített föl * az emberszerető Jézus, *’ a mi lelkünk Üdvözítője!
Az önmegtagadás verejtékével eloltottad * a szenvedélyek parazsát, magasztalásra méltó, * és mikor a vallatások és kínok tüzében voltál, * a törvénytelen bírák előtt a megtestesült Ige megalázkodását hirdetted, * vértanúvá lettél * és különféle bántalmazások sebhelyeit szerezted meg, *’ teljesen boldog Istenhordozó!
Önkéntes száműzetésbe vonultál a pusztába és a hegyekbe, * s lelkedet tisztán megőrizted, * a Szentháromság hajlékává lettél, * legszentebb Kharitón. * Az ő erejével szent hajlékokat és monostorokat építettél * a szerzetesek üdvös ellátására, *’ akik tisztelik szent emlékedet, dicséretre méltó!
Dicsőség... 4. hang 
Istenhordozó Kharitón! * Te a mennyekben halálod után is élsz Krisztusban. * Önmagadat érte a világ számára keresztre feszítetted. * Valóban nem a testben és nem a világban, * hanem a láthatók fölött éltél, mégpedig nem önmagadnak, * hanem inkább Krisztus Istenünk élt tebenned. * Esedezzél hozzá, *’ hogy üdvözítse a mi lelkünket!
Most és... 4. hang. Minta: Mint a vértanúk...
Mikor a tengeren hajózom, * mikor úton járok, * s mikor éjjel alszom, őrizz meg, * és tedd kegyesen éberré elmémet, Szeplőtelen, * és méltass arra, hogy Krisztus akaratát megtegyem, * hogy az ítélet napján * életem folyamán elkövetett bűneim feloldozását elnyerhessem *’ én, ki a te oltalmad alá menekülök.
Előverses sztihirák
1. hang
Minthogy bűneim sokasága végtelen, * és mélyen vétkeimbe süllyedtem, * te nyújtsd kezedet nekem, Üdvözítőm, mint Péternek, * és ments meg engem, Istenem *’ és könyörülj rajtam!
Mivel gonosz gondolatokkal és tettekkel ítéletet vontam magamra, Üdvözítőm, * a megtérés gondolatát ajándékozd nékem, Istenem, * hogy ezt kiáltsam néked: * Üdvözíts engem, kegyes Jótevőm, *’ és könyörülj rajtam!
Minden szentek és az Istenszülő imádságai által * békédet ajándékozd, Uram, nékünk, * és könyörülj rajtunk, *’ mint egyedül irgalmas.
Dicsőség... 8. hang
Mi, keresztények,  mindannyian, * vezérünknek tekintünk téged, szentéletű Kharitón! * Azért a te valóban helyes ösvényeden járunk. * Boldog vagy, mert Krisztusnak szolgáltál, * és az ellenség erején diadalmaskodtál. * Angyalok társa, szentéletűek és igazak szomszédja, * velük együtt könyörögj az Úrhoz, *’ hogy irgalmazzon a mi lelkünknek!
Most és... 8. hang. Minta: Ó megdöbbentő csoda...
Örvendezz, hívek oltalma, * bűnösök révpartja, * hanyagok serkentője! * Örvendezz, lelkek irányítója, * és szorongatottak menedéke! * Örvendezz, lelkek jóságos bátorítója, * szenvedő lelkek meggyógyítója! * Örvendezz, Istennél közbenjáró közvetítő, * minden szeráfnál feljebb való, *’ legszentebb Tisztaság!
.Tropár(ok)
8. hang
Könnyeidnek árja által a puszta terméketlenségét termővé tetted, * midőn sóhajok között száz szenvedést elviseltél * és az egész világ világító fáklyájává lettél, * csodákkal tündöklő Szent Kharitón atya, *’ imádd Krisztus Istent, hogy üdvözítse lelkünket!
Dicsőség... most és... 
Üdvözlégy, ki angyal köszöntése által * a világ örömét fogadtad méhedbe, * üdvözlégy, ki Teremtődet és Uradat szülted, *’ üdvözlégy, ki Isten anyjává lehetni méltónak találtattál!
